Асен Босев
Зевзек

chitanka.info

Манчо-анчо е зевзек,

събеседник бързорек.

Все измислици разправя,

със закачките се справя.

Питат го: — Отгде така

с изподраскани крака?

— Горе в облаците бях.

— Чак при облаците? Ах!

А какво си правил там?

— Заек улових голям.

— Где е заекът сега?

— Той с коса коси снега.

— А сеното му къде е?

— На земята се белее.

— Манчо-анчо, я кажи

без измама и лъжи,

ходил ли си на театър?

— Ходих там и гледах вятър.

— Виждал ли си океана?

— Виждал съм го цял в буркана!

— Имаш ли си калимявка?

— С попска шапка ходи чавка.

— Чавката какво яде?

— Кой каквото й даде:

печена вода със сос,

пържен камък с магданоз.

— Ами ти какво ядеш?

— Сладолед, ама горещ!

Манчо-анчо,

мили братко,

хайде нека ти е сладко!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.